CELEX: 32017D1107
Language: sk
Date: 2017-06-08 00:00:00
Title: Rozhodnutie Rady (EÚ) 2017/1107 z 8. júna 2017 o predĺžení obdobia nároku audiovizuálnych koprodukcií podľa článku 5 Protokolu o kultúrnej spolupráci k Dohode o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej

22.6.2017   
            
            
               SK
            
            
               Úradný vestník Európskej únie
            
            
               L 160/33
            
         ROZHODNUTIE RADY (EÚ) 2017/1107
   z 8. júna 2017
   o predĺžení obdobia nároku audiovizuálnych koprodukcií podľa článku 5 Protokolu o kultúrnej spolupráci k Dohode o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na článok 3 ods. 1 rozhodnutia Rady (EÚ) 2015/2169 z 1. októbra 2015 o uzavretí Dohody o voľnom obchode medzi Európskou úniou a jej členskými štátmi na jednej strane a Kórejskou republikou a na strane druhej (1),
   so zreteľom na návrh Európskej komisie,
   keďže:
   
               (1)
            
            
               Rada prijala 1. októbra 2015 rozhodnutie (EÚ) 2015/2169 o uzavretí Dohody o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej (ďalej len „rozhodnutie“).
            
         
               (2)
            
            
               V článku 1 protokolu o kultúrnej spolupráci (ďalej len „protokol“), ktorý je pripojený k Dohode o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej, sa stanovuje rámec, v ktorom strany spolupracujú na uľahčenie výmeny v oblasti kultúrnych aktivít, tovaru a služieb, okrem iného aj v audiovizuálnom odvetví. Podľa článku 5 ods. 3 protokolu by zmluvné strany mali uľahčiť výrobu koprodukcií EÚ a Kórey aj tým, že udelia koprodukciám nárok na využívanie príslušných programov podpory miestneho a regionálneho kultúrneho obsahu.
            
         
               (3)
            
            
               Podľa článku 5 ods. 8 písm. b) protokolu sa po uplynutí počiatočného obdobia troch rokov tento nárok obnoví na obdobie troch rokov a následne by sa mal automaticky obnovovať na ďalšie rovnako dlhé obdobia, pokiaľ ktorákoľvek strana neukončí nárok písomným oznámením najmenej tri mesiace pred uplynutím prvého alebo akéhokoľvek nasledovného obdobia.
            
         
               (4)
            
            
               Komisia v súlade s článkom 3 ods. 1 rozhodnutia (EÚ) 2015/2169 Kórei oznámi úmysel Únie nepredĺžiť obdobie nároku týkajúceho sa koprodukcie podľa článku 5 protokolu v nadväznosti na postup stanovený v článku 5 ods. 8 uvedeného protokolu, pokiaľ Rada na návrh Komisie štyri mesiace pred koncom tohto obdobia nevyjadrí súhlas s jeho predĺžením. Ak Rada súhlasí s predĺžením nároku, toto ustanovenie sa opäť môže začať uplatňovať na konci predĺženého obdobia nároku. Na špecifické účely rozhodovania o predĺžení obdobia nároku sa Rada uznáša jednomyseľne.
            
         
               (5)
            
            
               Domáca poradná skupina Únie zriadená v súlade s článkom 3 ods. 5 protokolu vydala 5. septembra 2016 priaznivé stanovisko o predĺžení obdobia nároku podľa článku 5 ods. 8 písm. a) protokolu.
            
         
               (6)
            
            
               Rada súhlasí s predĺžením obdobia nároku audiovizuálnych koprodukcií využívať príslušné programy zmluvných strán zamerané na podporu miestneho a regionálneho kultúrneho obsahu podľa článku 5 odsekoch 4, 5, 6 a 7 protokolu.
            
         
               (7)
            
            
               Týmto rozhodnutím by nemali byť dotknuté príslušné právomoci Únie a členských štátov,
            
         PRIJALA TOTO ROZHODNUTIE:
   Článok 1
   Obdobie nároku audiovizuálnych koprodukcií využívať príslušné programy strán zamerané na podporu miestneho/regionálneho kultúrneho obsahu, ako je stanovené v článku 5 odsekoch 4, 5, 6 a 7 protokolu, sa týmto predlžuje o tri roky, a to od 1. júla 2017 do 30. júna 2020.
   Článok 2
   Toto rozhodnutie nadobúda účinnosť dňom jeho prijatia.
   
      V Luxemburgu 8. júna 2017
      
         
            Za Radu
         
         
            predsedníčka
         
         K. SIMSON
      
   
   
      (1)  Ú. v. EÚ L 307, 25.11.2015, s. 2.